Na osnovu člana 20. stav 1. tačka 5. i tačka 6. Zakona o lokalnoj samoupravi („Službeni glasnik RS“, broj 129/2007, 83/2014 i 47/2018), člana 2. stav 3. tačka 13. član 3. stav 1. tačka 13. član 4. i član 9. Zakona o komunalnim delatnostima („Službeni glasnik RS“, br. 88/2011 i 104/2016), člana 42. tačka 7. Statuta grada Novog Pazara („Službeni list grada Novog Pazara“, broj 8/2017), Skupština grada Novog Pazara na sednici održanoj 8. jula 2019. godine, donosi
O D L U K U
O DIMNIČARSKIM USLUGAMA

I OPŠTE ODREDBE

Član 1.
Ovom odlukom uređuju se opšti uslovi za pružanje dimničarskih usluga na teritoriji grada Novog Pazara.

Član 2.
Dimničarske usluge vrše se u cilju obezbeđivanja ispravnog funkcionisanja dimovodnih i ložišnih objekata i uređaja, kao i ventilacionih kanala i uređaja u cilju sprečavanja zagađivanja vazduha, preventivne zaštite života ljudi i imovine od požara.

Član 3.
Dimničarske usluge, u smislu ove odluke, su:

1. čišćenje dimovodnih i ložišnih objekata i uređaja;
2. čišćenje - vađenje i spaljivanje čađi u dimovodnim i ložišnim objektima i uređajima;
3. dimničarska kontrola dimovodnih i ložišnih objekata i uređaja, ventilacionih kanala i uređaja;
4. diminičarski pregled novoizgrađenih i dograđenih dimovodnih i ložišnih objekata i uređaja;
5. čišćenje ventilacionih kanala i uređaja.

Član 4.
Pod dimovodnim i ložišnim uređajima iz tačke 1. - 4. člana 3. ove Odluke smatraju se dimnnjaci i dimovodne cevi (cilindri, šund – dimnjaci, dimnjaci sa kanalima i ložištima za centralno i individualno grejanje ), dimnjaci i ložišta industrijskih i zanatskih postrojenja i njima slični objekti i uređaji.

Član 5.
Pod korisnicima dimničarskih usluga u smislu obavljanja poslova komunalne delatnosti dimničarske usluge podrazumevaju se vlasnici ili korisnici zgrada, kuća, stanova, poslovnih prostora, objekata i postrojenja u kojima se nalazi ložišni, dimovodni ili ventilacioni uredjaji ili kanali.

II USLOVI I NAČIN OBAVLJANJA DIMNIČARSKE USLUGE

Član 6.
Dimničarske usluge obavljaju javna preduzeća, privredno društvo, preduzetnik ili drugi privredni subjekt ( u daljem tekstu: vršilac dimničarske delatnosti) koji ispunjavaju uslove za otpočinjanje obavljanje komunalne delatnosti – dimničarske usluge.

Vršilac dimničarske delatnosti ispunjava uslove u pogledu:

· Tehničkih kapaciteta po broju korisnika komunalne usluge ;
· Posedovanju dimničarskog alata ;
· Minimalne stručne osposobljenosti kadrova .

Ispunjenost uslova za otpočinjanje obavljanja komunalne delatnosti dimničarskih usluga proverava Ministarstvo nadležno za poslove komunalne delatnosti u skladu sa Uredbom o načinu i uslovima za otpočinjanje obavljanja komunalnih delatnosti.
Obavljanje dimničarske delatnosti Odlukom poverava Skupština grada Novog Pazara .

Član 7.
Vršilac dimničarske delatnosti mora da poseduje minimalnu tehničku opremljenost u skladu sa pozitivnim zakonskim propisima.
Vršilac dimničarske delatnosti mora da poseduje odgovarajući prostor za smeštaj materijala, opreme i alata.

Član 8.
Obavljanje dimničarske delatnosti vršilac mora organizovati u skladu sa propisima kojima se uređuje  zaštita vazduha, zaštita životne sredine i zaštita života ljudi i njihove imovine.

Član 9.
Dimovodni i ložišni objekti i uređaji obavezno se čiste u sledećim vremenskim razmacima:

1. Jedanput mesečno preko cele godine – dimnjaci i ložišta koja pripadaju instalacijama za masovno pripremanje hrane (u bolnicama, hotelima, pekarama i u industriji prehrambenih proizvoda i sl.) ;
2. Jedanput u dva meseca u periodu od 15. oktobra do 30. aprila – dimnjaci, dimovodne cevi i ložišta za centralno grejanje i ostale instalacije za zajedničko grejanje u stambenim i poslovnim zgradama ;
3. Jedanput u dva meseca u periodu od 15. oktobra do 30. aprila – dimnjaci i dimovodne cevi za individualno grejanje u stambenim i poslovnim objektima ;
4. Jedanput u tri meseca – dimnjaci i dimovodne cevi i ložišta individualnih i zanatskih postrojenja i njima sličnih objekata i uređaja;
5. Jedanput godišnje – dimnjaci ciglana i ostali dimovodni i ložišni objekti koji nisu obuhvaćeni tač. 1 -4 ovog člana.

Dimničarske usluge iz stava 1. ovog člana mogu se vršiti i u kraćim vremenskim razmacima nego što je to utvrđeno ovom Odlukom, ako to zatraži korisnik.
Ako prestane sa upotrebom dimovodnih i ložišnih objekata i uređaja, korisnik može privremeno ili trajno da otkaže korišćenje dimničarskih usluga, o čemu pismeno obaveštava vršioca dimničarskih usluga.
U slučaju kada korisnik ponovo otpočne sa korišćenjem dimovodnih i ložišnih objekata za koje je otkazao dimničarsku uslugu, dužan je da odmah o tome obavesti vršioca dimničarskih usluga.

Član 10.
Dimničarski pregled novoizgrađenih i dograđenih dimovodnih objekata i uređaja preduzeće vrši posle završene izgradnje stambenog ili poslovnog objekta, odnosno posle završenih naknadno izvedenih radova na dimovodnim objektima i uređajima, a pre izdavanja odobrenja za upotrebu stambenog, odnosno poslovnog obejkta.
Dimničarski pregled novoizgrađenih i dograđenih dimovodnih objekata i uređaja vrši se po pozivu korisnika.

Član 11.
Ventilacioni kanali i uređaji prostorija za masovno pripremanje hrane čiste se dva puta godišnje u mesecima aprilu i oktobru.
Ostali ventilacioni kanali i uređaji čiste se jadnput godišnje u mesecu aprilu.

Član 12.
Čišćenje  dimovodnih  i  ložnih  objekata  i  uređaja,  ventilacionih  kanala  i  uređaja vrši se po pozivu korisnika.
Korisnik je dužan da obezbedi svoje prisustvo i omogući nesmetano vršenje usluge.

Član 13.
Korisnik usluge može da zahteva, pisanim putem, da se mimo propisane redovne kontrole, izvrši kontrola ispravnosti dimovodnih i ložišnih objekata i uređaja i ventilacionih kanala i uređaja, kao i spaljivanje čađi, na teret podnosioca zahteva.

Član 14.
O utvrđenim neispravnostima dimovodnih i ložišnih objekata i uređaja i ventilacionih kanala i uređaja koje utiču na upotrebljivost i sigurnost, kao što su oštećenja (obrušavanje, pukotine, rastrešenost i sl.), nedozvoljeni građevinski radovi (zaziđivanje i sl.), vršilac dimničarske usluge ili lice kojem su povereni dimničarski poslovi je dužno da odmah obavesti korisnika usluge, Ministarstvo unutrašnjih poslova - Sektor za vanredne situacije u Novom Pazaru, i nadležnu građevinsku inspekciju.


III PRAVA I OBAVEZE VRŠIOCA DIMNIČARSKIH USLUGA I KORISNIKA

Član 15.

Vršilac dimničarskih usluga kojem su povereni dimničarski poslovi je dužan da obezbedi :
1. trajno i nesmetano obavljanje dimničarskih usluga;
2. propisani obim i kvalitet dimničarskih usluga;
3. razvoj i unapređenje kvaliteta i vrsta dimničarskih usluga.

Dimničar je dužan da za vreme rada nosi dimničarsko odelo i dimničarsku legitimaciju ili dokument kojim potvrđuje svoj identitet i posao koji obavlja.



dužan:

Član 16.
Vršilac dimničarskih usluga kojem su povereni dimničarski poslovi, u skladu sa Programom poslovanja je

1. da dimničarske usluge, po pozivu korisnika, vrši na način i u rokovima propisanim ovom odlukom;
2. da o terminu vršenja dimničarskih usluga obavesti korisnika usluge, najmanje 3 dana pre planiranog čišćenja
3. da organizuje najmanje jednom godišnje mogućnost elektronskog ili anketnog izjašnjavanje korisnika dimničarskih usluga o kvalitetu pružanja dimničarske usluge.

Ukoliko su rezultati izjašnjavanja korisnika komunalnih usluga iz prethodnog stave tačka 3. takvi da većina nije zadovoljna pruženom komunalnom uslugom određenog vršioca komunalne delatnosti, Gradsko veće grada Novog Pazara pokreće postupak preispitivanja rada tog vršioca komunalne delatnosti i nalaže mu da otkloni nedostatke koji su navedeni u izjašnjavanju korisnika u roku koji ne može biti duži od 90 dana.
Ukoliko vršilac dimničarskih usluga ne postupi u pogledu otklanjanja nedostataka kvaliteta pružene komunalne usluge, Skupština grada Novog Pazara može poveriti obavljanje komunalne delatnosti drugom vršiocu komunalne delatnosti koji ispunjava uslove, u skladu sa Zakonom.

Član 17.
Vršilac dimničarskih poslova je dužno da vodi evidenciju o izvršenim dimničarskim uslugama za sve korisnike usluga.
Kontrolna knjiga (ili list) vodi se za svaki dimovodni i ložišni objekat i uređaj i ventilacioni kanal i uređaj i sadrži:
1. ulicu i kućni broj objekta;
2. ime i prezime vlasnika, odnosno korisnika objekta, ime i prezime lica ili naziv organa koji upravlja zgradom, predmetnim objektom;
3. broj i vrstu dimovodnih i ložišnih objekata i uređaja i ventilacionih kanala i uređaja;
4. opis obavljene dimničarske usluge, datum i potpis neposrednog vršioca dimničarske usluge i
5. potpis lica iz tačke 2. ovog stava, kao potvrdu o izvršenim dimničarskim uslugama.

Član 18.
Korisnik usluga dužan je:
1. da omogući ulaz u prostorije i nesmetan prilaz dimovodnim i ložišnim objektima i uređajima i ventilacionim kanalima i uređajima;
2. da omogući čišćenje dimovodnih i ložišnih objekata i uređaja i ventilacionih kanala i uređaja;
3. da omogući kontrolu dimovodnih i ložišnih objekata i uređaja i ventilacionih kanala i uređaja;
4. da plaća cenu za pružene dimničarske usluge;
5. da potpiše potvrdu o izvršenim uslugama.

IV FINANSIRANJE OBAVLJANJA DIMNIČARSKIH USLUGA

Član 19.
Sredstva za obavljanje dimničarskih usluga obezbeđuju se iz:

1) prihoda od prodaje komunalnih usluga;
2) prihoda od komunalne naknade;
3) prihoda budžeta jedinice lokalne samouprave;
4) namenskih sredstava drugih nivoa vlasti;
5) drugih izvora, u skladu sa zakonom.

Član 20. 
Cene dimničarskih usluga utvrđuju se Cenovnikom.
Na cenovnik vršioca dimničarske delatnosti saglasnost daje Skupština grada Novog Pazara.

V NAČIN OBEZBEĐIVANJA KONTINUITETA U OBAVLJANJU DIMNIČARSKIH USLUGA

Član 21.
Vršioc dimničarskih delatnosti kojem su povereni poslovi dimničarskih usluga, je dužno da obezbedi odgovarajući obim, vrstu i kvalitet dimničarskih usluga, a u skladu sa Programom rada.

Član 22.
Ako dođe do poremećaja ili prekida u radu vršioca dimničarskih delatnosti usled vanredne situacije ili drugih razloga koji se nisu mogli predvideti, odnosno sprečiti, vršioc dimničarskih delatnosti je obavezan da odmah preduzme mere na otklanjanju uzroka poremećaja odnosno prekida, i to:
1. radno angažuje zaposlene na otklanjanju uzroka poremećaja, odnosno razloga zbog kojih je došlo do prekida, kao i da angažuje treća lica za obavljanje dimničarskih usluga,
2. preduzme mere koje utvrde nadležni organi Grada.

Član 23.
U slučaju poremećaja ili prekida u obavljanju dimničarskih usluga, sa preduzećem ili fizičkim licem kojem su povereni dimničarski poslovi kao i u slučaju štrajka zaposlenih, Gradsko veće preduzima operativne i druge mere kojima će se obezbediti obavljanje dimničarskih usluga u skladu sa zakonom i ovom Odlukom.

VI MERE ZABRANE

Član 24.
Na dimovodnim objektima i ventilacionim kanalima nije dozvoljeno:

1. izvođenje građevinskih i drugih radova bez odobrenja nadležnog organa;
2. postavljanje instalacija drugih infrastrukturnih objekata i uređaja i
3. korišćenje suprotno nameni.

VII NADZOR
Član 25.
Nadzor nad sprovođenjem ove odluke vrši Gradsko veće Grada Novog Pazara.
Inspekcijski nadzor vrši Gradska uprava za izvorne i poverene poslove preko komunalnih inspektora .

VIII KAZNENE ODREDBE
Član 26.
Novčanom kaznom od 100.000,00 dinara, kazniće se za prekršaj, vršilac dimničarskih usluga kome je Skupština Grada Novog Pazara poverila obavljanje dimničarskih delatnosti ako :
1. ne čisti dimovodne i ložišne objekte i uređaje i ventilacione kanale i uredjaje u propisanim vremenskim razmacima a po pozivu korisnika usluga;
2. ne izvrši  kontrolu ispravnosti dimovodnih i ložišnih objekata i uređaja i ventilacionih kanala i uređaja, kao i spaljivanje čađi;
3. na zahtev korisnika usluge ne izvrši kontrolu ispravnosti dimovodnih i ložišnih objekata i uređaja i ne postupi u skladu sa članom 13. ove Odluke;
4. ne vodi evidenciju u skladu sa članom 17. ove Odluke;
5. ne preduzme mere na otklanjanju uzroka poremećaja, odnosno prekida u obavljanju dimničarskih usluga (član 21.).

Za prekršaj iz stava 1. ovog člana kazniće se i odgovorno lice u pravnom licu – vršioc dimničarske delatnosti novčanom kaznom od 20.000,00 dinara.

Član 27.
Novčanom kaznom od 20.000.00 dinara, kazniće se fizičko lice - preduzetnik kojem su povereni poslovi obavljanja dimničarskih usluga za prekršaje iz člana 25. stav 1. ove Odluke .

Član 28.
Novčanom kaznom od 5.000,00 dinara, kazniće se i korisnik dimničarskih usluga ako postupi suprotno članu 11. ove Odluke .

IX PRELAZNE I ZAVRŠNE ODREDBE
Član 29.
Ova odluka stupa na snagu osmog dana od dana objavljivanja u „Službenom listu grada Novog Pazara“.

SKUPŠTINA GRADA NOVOG PAZARA

Broj: 352-210/19
U Novom Pazaru, 8. jula 2019. godine
                                                                                                                              PREDSEDNIK
                                                                                                                                 Ifeta Radončić, dipl. ekon.
